Pampoen-koors loop hoog | Die Vryburger
In die pragtige Gamtoosvallei, waar die heerlikste sitrusvrugte gekweek word, en waar die wortel-koning van Suid-Afrika sy wortels kweek, loop die koors deesdae baie hoog, want dis pampoen-kompetisie tyd!
Die afgelope vier maande praat die mense net oor die moontlikheid van 'n reuse pampoen wat gekweek gaan word, en die boere-planne hoe dit gedoen moet word, vlieg deur die gebied.
Gamtoos hou eersdaags sy boerebasaar en daarmee sommer sy grootpampoen-kompetisie.
Selfs die dominee is ernstig om die prys te wen, en konkel ligweg met almal om seker te maak sy geheim bly net by hom.
Talle boere se grootpampoen-entoesiasme is egter gedemp met 'n groot haelstorm wat die gebied getref het, wat kan beteken dat seker kategorieë dalk nie meer kan voortgaan nie.
Die grootpampoen-kompetisie is in 2013 ingestel en die eerste wenner het met sy 119Kg kêrel tol-los gewen.
Een van die boere, Johan, het blykbaar met sy mikroligte vliegtuig laag oor die pastorie gevlieg om te spioeneer op die dominee se groot pampoen.